CELEX: 32014D1217(02)
Language: fi
Date: 2014-12-12 00:00:00
Title: Komission päätös, annettu 12 päivänä joulukuuta 2014 , tiedon antamisesta kolmannelle maalle, jonka komissio katsoo mahdollisesti yhteistyöhön osallistumattomaksi kolmanneksi maaksi laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä annetun neuvoston asetuksen (EY) N:o 1005/2008 mukaisesti

17.12.2014   
            
            
               FI
            
            
               Euroopan unionin virallinen lehti
            
            
               C 453/5
            
         KOMISSION PÄÄTÖS,
   annettu 12 päivänä joulukuuta 2014,
   tiedon antamisesta kolmannelle maalle, jonka komissio katsoo mahdollisesti yhteistyöhön osallistumattomaksi kolmanneksi maaksi laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä annetun neuvoston asetuksen (EY) N:o 1005/2008 mukaisesti
   (2014/C 453/04)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä, asetusten (ETY) N:o 2847/93, (EY) N:o 1936/2001 ja (EY) N:o 601/2004 muuttamisesta sekä asetusten (EY) N:o 1093/94 ja (EY) N:o 1447/1999 kumoamisesta 29 päivänä syyskuuta 2008 annetun neuvoston asetuksen (EY) N:o 1005/2008 (1) ja erityisesti sen 32 artiklan,
   sekä katsoo seuraavaa:
   1.   JOHDANTO
   
   
               (1)
            
            
               Asetuksella (EY) N:o 1005/2008, jäljempänä ’LIS-asetus’, perustetaan laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskeva unionin järjestelmä.
            
         
               (2)
            
            
               LIS-asetuksen VI luvussa säädetään menettelystä yhteistyöhön osallistumattomien kolmansien maiden yksilöimiseksi, toimenpiteistä kyseisiin maihin nähden, kyseisiä maita koskevan luettelon laatimisesta, luettelosta poistamisesta, luettelon julkisuudesta sekä kiireellisistä toimenpiteistä.
            
         
               (3)
            
            
               LIS-asetuksen 32 artiklan mukaisesti komission tehtävänä on ilmoittaa kolmansille maille mahdollisuudesta, että ne todetaan yhteistyöhön osallistumattomiksi maiksi. Tällainen ilmoitus on luonteeltaan alustava. Ilmoituksen on perustuttava LIS-asetuksen 31 artiklassa säädettyihin arviointiperusteisiin. Komission olisi toteutettava asianomaisiin kolmansiin maihin nähden myös kaikki LIS-asetuksen 32 artiklassa säädetyt toimenpiteet. Komission on liitettävä ilmoitukseen erityisesti tiedot tällaisen toteamisen perusteena olevista olennaisista tosiseikoista ja huomioista sekä kyseisten maiden mahdollisuudesta vastata ja esittää todisteita toteamisen kiistämiseksi tai tapauksen mukaan tilanteen parantamiseksi laaditusta toimintasuunnitelmasta ja tilanteen korjaamiseksi toteutetuista toimenpiteistä. Komission olisi annettava asianomaisille kolmansille maille riittävästi aikaa vastata ilmoitukseen sekä kohtuullinen aika tilanteen korjaamiseen.
            
         
               (4)
            
            
               LIS-asetuksen 31 artiklan mukaan komission tehtävänä on yksilöidä ne kolmannet maat, joiden se ei katso osallistuvan LIS-kalastuksen torjuntaa koskevaan yhteistyöhön. Kolmas maa olisi todettava yhteistyöhön osallistumattomaksi, jos se laiminlyö sille lippu-, satama-, ranta- tai markkinavaltiona kansainvälisen oikeuden mukaan kuuluvat LIS-kalastuksen ehkäisemistä, estämistä ja poistamista koskevat velvoitteet.
            
         
               (5)
            
            
               Yhteistyöhön osallistumattomaksi kolmanneksi maaksi toteamisen olisi perustuttava kaikkien LIS-asetuksen 31 artiklan 2 kohdassa säädettyjen tietojen tarkasteluun.
            
         
               (6)
            
            
               LIS-asetuksen 33 artiklan mukaisesti neuvoston tehtävänä on laatia luettelo yhteistyöhön osallistumattomista kolmansista maista. Kyseisiin maihin sovelletaan muun muassa LIS-asetuksen 38 artiklassa säädettyjä toimenpiteitä.
            
         
               (7)
            
            
               LIS-asetuksen 20 artiklan 1 kohdan mukaan kolmansien maiden lippuvaltiona varmentamat saalistodistukset hyväksytään sillä edellytyksellä, että maat ilmoittavat komissiolle järjestelyistään niiden lakien ja asetusten sekä säilyttämis- ja hoitotoimenpiteiden soveltamiseksi, valvomiseksi ja täytäntöönpanemiseksi, joita kyseisten kolmansien maiden kalastusalusten on noudatettava.
            
         
               (8)
            
            
               LIS-asetuksen 20 artiklan 4 kohdan mukaan komissio tekee hallinnollista yhteistyötä kolmansien maiden kanssa aloilla, jotka liittyvät kyseisen asetuksen täytäntöönpanoon.
            
         2.   MENETTELY SAINT VINCENT JA GRENADIINIEN SUHTEEN
   
   
               (9)
            
            
               Komissio teki LIS-asetuksen 20 artiklan 4 kohdassa säädetyn hallinnollisen yhteistyön puitteissa tarkastuskäynnin Saint Vincent ja Grenadiineille 19 ja 20 päivänä toukokuuta 2014.
            
         
               (10)
            
            
               Käynnin tarkoituksena oli todentaa tiedot, jotka liittyivät Saint Vincent ja Grenadiinien järjestelyihin niiden lakien ja asetusten sekä säilyttämis- ja hoitotoimenpiteiden soveltamiseksi, valvomiseksi ja täytäntöönpanemiseksi, joita sen kalastusalusten on noudatettava, sekä toimenpiteisiin, joita Saint Vincent ja Grenadiinit on toteuttanut täyttääkseen LIS-kalastuksen torjuntaa koskevat velvoitteensa.
            
         
               (11)
            
            
               Tarkastuskäynnin loppuraportti lähetettiin Saint Vincent ja Grenadiineille 13 päivänä kesäkuuta 2014.
            
         
               (12)
            
            
               Toistaiseksi Saint Vincent ja Grenadiinit ei ole toimittanut komissiolle huomautuksiaan loppuraportista.
            
         
               (13)
            
            
               Saint Vincent ja Grenadiinit on Kansainvälisen Atlantin tonnikalojen suojelukomission (ICCAT) sopimuspuoli. Saint Vincent ja Grenadiinit on ratifioinut vuonna 1982 tehdyn Yhdistyneiden Kansakuntien merioikeusyleissopimuksen sekä vuonna 1995 tehdyn Yhdistyneiden Kansakuntien sopimuksen hajallaan olevien kalakantojen ja laajasti vaeltavien kalakantojen säilyttämistä ja hoitoa koskevien 10 päivänä joulukuuta 1982 tehdyn Yhdistyneiden Kansakuntien merioikeusyleissopimuksen määräysten täytäntöönpanosta (YK:n kalakantasopimus).
            
         
               (14)
            
            
               Arvioidakseen, miten Saint Vincent ja Grenadiinit on täyttänyt johdanto-osan 13 kappaleessa tarkoitetuissa kansainvälisissä sopimuksissa määrätyt sekä samassa kappaleessa tarkoitetun alueellisen kalastuksenhoitojärjestön vahvistamat kansainväliset velvoitteensa lippu-, satama-, ranta- tai markkinavaltiona, komissio hankki ja analysoi kaikki kyseistä arviointia varten tarpeellisiksi katsomansa tiedot.
            
         
               (15)
            
            
               Tässä yhteydessä komissio käytti käytettävissä olevia alueellisten kalastuksenhoitojärjestöjen, tässä tapauksessa ICCAT:n, julkaisemia tietoja sekä julkisesti saatavilla olevia tietoja.
            
         3.   SAINT VINCENT JA GRENADIINIEN TOTEAMINEN MAHDOLLISESTI YHTEISTYÖHÖN OSALLISTUMATTOMAKSI KOLMANNEKSI MAAKSI
   
   
               (16)
            
            
               LIS-asetuksen 31 artiklan 3 kohdan nojalla komissio analysoi Saint Vincent ja Grenadiinien velvollisuuksia lippu-, satama-, ranta- tai markkinavaltiona. Tarkastelua varten komissio otti huomioon LIS-asetuksen 31 artiklan 4–7 kohdassa luetellut arviointiperusteet.
            
         3.1   LIS-alusten ja LIS-kauppavirtojen toistuvuus (LIS-asetuksen 31 artiklan 4 kohta)
   
   
               (17)
            
            
               Saint Vincent ja Grenadiinien lippua käyttävien alusten osalta todetaan, että alueellisten kalastuksenhoitojärjestöjen alusluetteloista saatujen tietojen perusteella aluksia ei mainita tilapäisissä tai lopullisissa LIS-luetteloissa ja että Saint Vincent ja Grenadiinien lippua aiemmin käyttäneistä aluksista ei ole näyttöä, jonka perusteella komissio voisi analysoida Saint Vincent ja Grenadiinien toimintaa toistuvan LIS-kalastustoiminnan suhteen LIS-asetuksen 31 artiklan 4 kohdan a alakohdan mukaisesti.
            
         
               (18)
            
            
               Koska tietoja ja näyttöä ei ole (ks. johdanto-osan 17 kappale), päätellään 31 artiklan 3 kohdan ja 31 artiklan 4 kohdan a alakohdan nojalla, ettei ole perusteita arvioida, millä tavoin Saint Vincent ja Grenadiinien toiminta LIS-kalastuksen ehkäisemiseksi, estämiseksi ja poistamiseksi vastaa sille kansainvälisen oikeuden mukaan lippuvaltiona kuuluvia velvollisuuksia, jotka liittyvät LIS-aluksiin ja sen lipun alla purjehtivien kalastusalusten tai sen kansalaisten harjoittamaan LIS-kalastukseen.
            
         3.2   Yhteistyön ja täytäntöönpanon laiminlyönti (LIS-asetuksen 31 artiklan 5 kohta)
   
   
               (19)
            
            
               Komissio arvioi, toimiko Saint Vincent ja Grenadiinit tosiasiallisesti yhteistyössä komission kanssa antamalla vastaukset komission esittämiin pyyntöihin, joissa sitä pyydetään tutkimaan LIS-kalastusta ja siihen liittyvää toimintaa, raportoimaan siitä ja toteuttamaan sen edellyttämät jatkotoimet.
            
         
               (20)
            
            
               Tältä osin Saint Vincent ja Grenadiinit ei ole toimittanut komissiolle tietoja tai vastausta siitä, miten se aikoo korjata komission tarkastuskäynnin aikana määritellyt kalastuksenhoitojärjestelmänsä puutteet.
            
         
               (21)
            
            
               Arvioidessaan yleisesti, kuinka Saint Vincent ja Grenadiinit täyttää velvoitteensa lippuvaltiona, komissio arvioi myös, toimiiko Saint Vincent ja Grenadiinit yhteistyössä muiden valtioiden kanssa LIS-kalastuksen torjumiseksi.
            
         
               (22)
            
            
               Komissio totesi käyntinsä aikana, ettei Saint Vincent ja Grenadiinit pysty seuraamaan kalastuslaivastonsa toimintaa. Saint Vincent ja Grenadiinit ilmoitti, että kaikki sen ICCAT:n alueella toimivat kalastusalukset purkavat tai jälleenlaivaavat saaliinsa aina Trinidad ja Tobagon satamissa (Port of Spain ja Chaguarams). Väitettä ei kuitenkaan voitu vahvistaa, koska Saint Vincent ja Grenadiinit ei käytä purkamis- ja jälleenlaivausilmoituksia. Trinidad ja Tobagon kanssa tekemänsä epävirallisen yhteistyön puitteissa Saint Vincent ja Grenadiinit saa tietoja kalastusalustensa kalastuspäiväkirjoista ainoastaan kerran vuodessa koko vuoden osalta. Saint Vincent ja Grenadiinit ei saa eikä pyydä Trinidad ja Tobagolta tarkastusraportteja. Sen lisäksi, että purkamis- ja jälleenlaivausilmoitukset puuttuvat, kalastuspäiväkirjojen tietoja ei voida tarkastaa ristiin, koska kalastusaluksia ei ole varustettu alusten seurantajärjestelmällä (VMS). Saint Vincent ja Grenadiineilla ei ole mitään tietoa kyseisten kalastustuotteiden määränpäästä ja käytöstä.
            
         
               (23)
            
            
               YK:n merioikeusyleissopimuksen 63 ja 64 artiklan mukaan ranta- ja lippuvaltioiden olisi tehtävä yhteistyötä laajasti vaeltavien ja hajallaan olevien kalalajien osalta. Valtioiden yhteistyövelvoitetta laajennetaan edelleen YK:n kalakantasopimuksen 7 artiklassa, jossa määrätään yhteensopivista säilyttämis- ja hoitotoimenpiteistä, sekä 20 artiklassa, jossa määrätään kyseisten toimenpiteiden noudattamisesta ja täytäntöönpanosta. Asiaa tarkennetaan edelleen kansainvälisen LIS-toimintasuunnitelman 28 ja 51 kohdassa, joissa esitetään yksityiskohtaisia käytäntöjä valtioiden välistä suoraa yhteistyötä varten, mukaan luettuna rantavaltioiden käytettävissä olevien tietojen vaihto.
            
         
               (24)
            
            
               Tehokkaiden yhteistyömekanismien tärkeyttä on arvioitava Saint Vincent ja Grenadiinien ja Trinidad ja Tobagon epävirallisen yhteistyön näkökulmasta. Kuten johdanto-osan 22 kappaleessa kuvataan sekä Saint Vincent ja Grenadiinien viranomaisten komission toukokuussa 2014 tekemän tarkastuskäynnin aikana ilmoittamien tietojen mukaan kaikki Saint Vincent ja Grenadiinien ICCAT:n alueella toimivat kalastusalukset purkavat tai jälleenlaivaavat saaliinsa aina Trinidad ja Tobagon satamissa. Saint Vincent ja Grenadiinien ja Trinidad ja Tobagon yhteistyö on kuitenkin luonteeltaan epävirallista ja rajoittuu vähimpään mahdolliseen tietojen vaihtoon. Saint Vincent ja Grenadiinit saa Trinidad ja Tobagolta kalastusalustensa kalastuspäiväkirjat ainoastaan kerran vuodessa koko 12 kuukauden ajalta. Saint Vincent ja Grenadiinit ei käytä purkamis- ja jälleenlaivausilmoituksia. Lisäksi Saint Vincent ja Grenadiinien viranomaiset eivät saa eivätkä pyydä Trinidad ja Tobagolta tarkastusraportteja. Trinidad ja Tobago pyysi Saint Vincent ja Grenadiineja varmentamaan ICCAT:n tilastolliset saalisasiakirjat isosilmätonnikalasta ja miekkakalasta, jotka ovat peräisin Saint Vincent ja Grenadiinien lippua käyttäviltä ja saaliin Trinidad ja Tobagon satamissa purkavilta aluksilta. Julkisesti käytettävissä olevien tietojen perusteella (ICCAT:n verkkosivut, tilanne 20 päivänä toukokuuta 2014) Saint Vincent ja Grenadiinit ei ole rekisteröitynyt kyseisten saalisasiakirjojen varmentamista varten ICCAT:n sihteeristöön, kuten ICCAT:n suosituksissa 01–21 ja 01–22 edellytetään. Tämä tilanne paljastaa kolmansien maiden ja alueellisten kalastuksenhoitojärjestöjen välisen tehokkaan yhteistyön osalta vakavan puutteen, joka voi tehdä tehottomaksi kaikki toimet mahdollisen LIS-kalastuksen tutkimiseksi, siitä raportoimiseksi ja sen edellyttämien jatkotoimien toteuttamiseksi.
            
         
               (25)
            
            
               Vaikuttavien täytäntöönpanotoimien osalta YK:n kalakantasopimuksen 19 artiklan 2 kohdassa vahvistetaan, että rikkomusten yhteydessä sovellettavien seuraamusten on oltava riittävän ankaria, jotta niillä voitaisiin taata vaatimusten noudattaminen, edistää rikkomuksista pidättäytymistä siellä, missä niitä tapahtuu, ja estää rikkojia saamasta hyötyä laittomasta toiminnastaan. Vaikka tältä osin Saint Vincent ja Grenadiineilla onkin voimassa oleva oikeudellinen kehys kalastusalustensa hallinnoimista varten (erityisesti laki aavasta merestä (2001) ja aavan meren kalastusta koskeva asetus (2003)), siitä puuttuvat LIS-kalastuksen ja vakavien rikkomusten määritelmät. Sitä paitsi kyseisiä säädöksiä ei ole pantu niiden voimaantulon (2001 ja 2003) jälkeen asianmukaisesti täytäntöön. Saint Vincent ja Grenadiinien toukokuussa 2014 toimittamien tietojen mukaan se ei ole määrännyt kyseisissä säädöksissä säädettyjä seuraamuksia viimeksi kuluneiden kymmenen vuoden aikana. Tämä voi tehdä oikeudellisen kehyksen tehottomaksi ja heikentää järjestelmän estävää vaikutusta.
            
         
               (26)
            
            
               Saint Vincent ja Grenadiinit ei ole myöskään noudattanut kansainvälisen LIS-toimintasuunnitelman 24 kohdan suosituksia, joiden mukaan lippuvaltioita kehotetaan varmistamaan kattava ja tehokas kalastuksen seuranta, valvonta ja tarkkailu, myös purkauspaikassa ja aina lopulliseen määränpäähän saakka, muun muassa ottamalla käyttöön alusten seurantajärjestelmä (VMS) asiaa koskevien kansallisten, alueellisten ja kansainvälisten vaatimusten mukaisesti. Tähän sisältyy vaatimus, että lippuvaltion lainkäyttövaltaan kuuluvilla aluksilla on asennettu VMS.
            
         
               (27)
            
            
               Toukokuussa 2014 Saint Vincent ja Grenadiineille tekemänsä tarkastuskäynnin yhteydessä komissio havaitsi, että Saint Vincent ja Grenadiinien pitkän matkan kalastusaluksia valvovaa varsinaista kalastuksenseurantakeskusta ei ole. Lisäksi kansallinen VMS-hallinnointijärjestelmä on ollut poissa käytöstä ainakin vuodesta 2012 edellisen järjestelmän rikkoonnuttua. Tästä syystä Saint Vincent ja Grenadiinien kalastusalukset eivät ole lähettäneet vuodesta 2012 lähtien VMS-signaalia Saint Vincent ja Grenadiinien kalastuksenseurantakeskukselle. Saint Vincent ja Grenadiinien kalastuksenseurantakeskus ei saa minkäänlaisia tietoja pitkän matkan alustensa sijainnista VMS:llä tai millään muulla paikannusjärjestelmällä, ja tämän vuoksi Saint Vincent ja Grenadiinit ei pysty seuraamaan ja valvomaan pitkän matkan aluksiaan. Se ei etenkään pysty seuraamaan aavalla merellä tai kolmansien maiden vesillä toimivien tai kolmansien maiden satamissa poikkeavien pitkän matkan alustensa toimintaa. Se ei voi vahvistaa, onko jokin alus tietyn maantieteellisen alueen sisä- vai ulkopuolella ja onko tietyllä alueella (talousvyöhyke tai alueellisen kalastuksenhoitojärjestön toimialue) kalastavalla aluksella tosiasiassa lupa kyseiseen toimintaan. Saint Vincent ja Grenadiinit ei myöskään voi seurata, noudattavatko sen alukset ICCAT:n asettamia kausittaisia pyyntikieltoja.
            
         
               (28)
            
            
               Johdanto-osan 22, 26 ja 27 kappaleessa kuvatut tosiseikat ovat merkki siitä, ettei Saint Vincent ja Grenadiinit ole täyttänyt YK:n merioikeusyleissopimuksen 94 artiklan edellytyksiä, joiden mukaan lippuvaltio harjoittaa sisäisen lainsäädäntönsä mukaista lainkäyttövaltaa jokaiseen sen lippua käyttävään alukseen, sen päällikköön, muuhun päällystöön ja miehistöön. Edellä kuvattu Saint Vincent ja Grenadiinien toiminta alustensa suhteen rikkoo myös YK:n kalakantasopimuksen 18 artiklan 3 kohtaa toimenpiteistä, joita valtion on toteutettava sen lippua käyttäviin aluksiin nähden. Saint Vincent ja Grenadiinit ei myöskään täytä vaatimusten noudattamista ja täytäntöönpanoa koskevia lippuvaltion velvoitteita, joista määrätään YK:n kalakantasopimuksen 19 artiklassa, koska se ei ole osoittanut toimineensa mainitussa artiklassa vahvistettujen yksityiskohtaisten sääntöjen mukaisesti.
            
         
               (29)
            
            
               LIS-kalastuksen historian, luonteen, olosuhteiden, laajuuden ja vakavuuden arvioimista vaikeuttaa yhtä lailla edellä kuvattu selkeyden ja läpinäkyvyyden puute. Tällaisten puutteiden vuoksi LIS-kalastukseen liittyvän toiminnan mahdollista laajuutta ei voida määrittää luotettavasti. On kuitenkin tunnustettu tosiasia, että olematon läpinäkyvyys yhdistettynä siihen, että tehokkaita tarkastuksia ei tehdä, kannustaa laittomaan toimintaan.
            
         
               (30)
            
            
               Saint Vincent ja Grenadiinien nykyisten valmiuksien suhteen olisi todettava, että YK:n inhimillisen kehityksen indeksin (2) mukaan Saint Vincent ja Grenadiinit katsotaan korkean inhimillisen kehityksen maaksi (187 maan joukossa sijalla 91). Euroopan parlamentin ja neuvoston asetuksen (EY) N:o 1905/2006 (3) liitteessä II Saint Vincent ja Grenadiinit mainitaan ylemmän keskitulotason maiden ja alueiden luettelossa, mikä on sama luokitus kuin Taloudellisen yhteistyön ja kehityksen järjestön (OECD) kehitysapukomitean (DAC) avunsaajaluettelossa, joka kattaa julkisen kehitysavun saajat 1 päivänä tammikuuta 2013 (4). Kun otetaan huomioon Saint Vincent ja Grenadiinien asema, ei pidetä tarpeellisena analysoida sen nykyisiä valmiuksia. Tämä johtuu siitä, että tässä johdanto-osan kappaleessa kuvattua Saint Vincent ja Grenadiinien kehitystasoa ei voida pitää tekijänä, joka heikentäisi maan kykyä tehdä yhteistyötä muiden maiden kanssa ja toteuttaa täytäntöönpanotoimia.
            
         
               (31)
            
            
               Huolimatta johdanto-osan 30 kappaleessa esitetystä analyysistä todetaan myös, että komission toukokuussa 2014 tekemän tarkastuskäynnin yhteydessä saatujen tietojen perusteella ei voida katsoa, että Saint Vincent ja Grenadiineilta puuttuisi taloudellisia resursseja. Pikemminkin Saint Vincent ja Grenadiineilta puuttuu tarvittava oikeudellinen ja hallinnollinen toimintaympäristö, jotta se voisi hoitaa tehokkaasti ja vaikuttavasti kansainväliset velvollisuutensa lippu-, ranta-, markkina- ja satamavaltiona.
            
         
               (32)
            
            
               Tässä jaksossa selostettu tilanne huomioon ottaen voidaan kaikkien komission keräämien tosiseikkojen ja kaikkien kyseisen maan antamien ilmoitusten perusteella todeta LIS-asetuksen 31 artiklan 3 ja 5 kohdan nojalla, että Saint Vincent ja Grenadiinit on laiminlyönyt sille kansainvälisen oikeuden mukaan lippuvaltiona kuuluvat yhteistyö- ja täytäntöönpanovelvoitteet.
            
         3.3   Kansainvälisten sääntöjen täytäntöönpanon laiminlyönti (LIS-asetuksen 31 artiklan 6 kohta)
   
   
               (33)
            
            
               Saint Vincent ja Grenadiinit on ratifioinut YK:n merioikeusyleissopimuksen ja YK:n kalakantasopimuksen. Saint Vincent ja Grenadiinit on ICCAT:n sopimuspuoli.
            
         
               (34)
            
            
               Komissio analysoi kaikki tiedot, joilla katsottiin olevan merkitystä tarkasteltaessa Saint Vincent ja Grenadiinien asemaa ICCAT:n sopimuspuolena.
            
         
               (35)
            
            
               Vuonna 2011 ICCAT osoitti Saint Vincent ja Grenadiineille yksilöintikirjeen ja piti maan yksilöinnin voimassa kaupan toimenpiteitä koskevassa ICCAT:n suosituksessa 06-13 (5). Siinä todettiin, ettei Saint Vincent ja Grenadiinit ollut täyttänyt kattavasti ja vaikuttavasti ICCAT:n suosituksen 05-09 mukaisia tilastollista raportointia koskevia velvoitteitaan. Samassa kirjeessä todettiin, ettei Saint Vincent ja Grenadiinit ollut toimittanut kaikkia tarvittavia tietoja ja raportteja määräaikaan mennessä. Raportoinnin suhteen mainittiin erikseen seuraavat puutteet: 1) osa tiedoista toimitettiin määräajan jälkeen; 2) Task II (saaliiden koko) -tietoja ei toimitettu; 3) osa vaatimustenmukaisuustaulukoita varten tarkoitetuista luvuista ilmoitettiin määräajan jälkeen; 4) sisäisiä toimia koskeva raportti yli 20 metrin pituisten alusten osalta toimitettiin määräajan jälkeen; 5) tiedot pitkääsiimaa käyttävien suurten tonnikala-alusten hallinnointia koskevista vaatimuksista toimitettiin määräajan jälkeen.
            
         
               (36)
            
            
               Vuonna 2012 ICCAT kumosi suosituksella 06-13 Saint Vincent ja Grenadiinien yksilöinnin mutta osoitti sille kirjelmän, koska Saint Vincent ja Grenadiinit ei ollut täyttänyt kattavasti ja vaikuttavasti ICCAT:n suosituksen 05-09 mukaisia velvoitteitaan (6). Saint Vincent ja Grenadiinien osalta todettiin seuraavat puutteet: 1) vuosiraportti toimitettiin myöhässä; 2) Task I (laivaston ominaisuudet) -tietoja ei toimitettu; 3) Task II (saaliiden koko) -tietoja ei toimitettu kokojakauman osalta; 4) vaatimustenmukaisuustaulukot toimitettiin määräajan jälkeen; 5) tiedot pitkääsiimaa käyttävien suurten tonnikala-alusten hallinnointia koskevista vaatimuksista ja raportti yli 20 metrin pituisten alusten toiminnasta toimitettiin myöhässä. Lisäksi ICCAT kehotti Saint Vincent ja Grenadiineja tarkastelemaan uudelleen tiedonkeruu- ja raportointimenettelyjään ICCAT:n vaatimusten osalta.
            
         
               (37)
            
            
               Vuonna 2013 toimittamassaan kirjelmässä ICCAT ilmaisi uudelleen huolensa siitä, ettei Saint Vincent ja Grenadiinit ollut täyttänyt kattavasti ja vaikuttavasti ICCAT:n suosituksen 05-09 mukaisia velvoitteitaan (7). Saint Vincent ja Grenadiinien osalta todettiin seuraavat puutteet: 1) Task I (laivaston ominaisuudet) -tietoja ei toimitettu; 2) vaatimustenmukaisuustaulukot toimitettiin määräajan (15 päivä syyskuuta 2012) jälkeen; 3) ICCAT ei ollut saanut vastausta vuoden 2012 kirjelmäänsä. ICCAT pyysi Saint Vincent ja Grenadiineja selventämään, mitä ICCAT:n vaatimuksia Saint Vincent ja Grenadiineihin sovellettiin, ja kehotti sitä tarkastelemaan uudelleen tiedonkeruu- ja raportointimenettelyjään ICCAT:n vaatimusten osalta. Lisäksi ICCAT ilmaisi huolensa mahdollisesta laittomasta merellä tapahtuvasta ICCAT-lajeista koostuvien sivusaaliiden jälleenlaivauksesta ja vaati Saint Vincent ja Grenadiineja tutkimaan kyseistä toimintaa ja raportoimaan ICCAT:lle.
            
         
               (38)
            
            
               Komissio analysoi myös käytettävissä olevia ICCAT:n tietoja siitä, kuinka Saint Vincent ja Grenadiinit noudatti ICCAT:n sääntöjä ja raportointivelvoitteita. Siihen komissio käytti ICCAT:n vaatimustenmukaisuuden yhteenvetotaulukoita vuodelta 2012 ja vuodelta 2013 (8). Johdanto-osan 42 ja 43 kappaleessa mainittujen puutteiden lisäksi vuodelta 2013 todettiin mahdollisia säilyttämis- ja hoitotoimenpiteiden noudattamatta jättämisiä, jotka koskivat suositusta 11-02 – miekkakalan kalastusta varten ei ollut toimitettu kehittämis- tai hoitosuunnitelmaa. Kiintiöiden ja saalisrajoitusten osalta nostettiin vuodelta 2013 esille mahdollisia noudattamatta jättämiseen liittyviä tapauksia: vaatimustenmukaisuustaulukot saatiin myöhässä ja eteläisen kannan valkotonnikalasaaliin osalta pyydettiin selvennystä.
            
         
               (39)
            
            
               Komission toukokuussa 2014 tekemän tarkastuskäynnin yhteydessä ilmeni lisäksi, että Saint Vincent ja Grenadiinien rekisteri sijaitsee kolmessa toimistossa Saint Vincent ja Grenadiinien ulkopuolella. Kyseiset toimistot eivät ole yhteydessä keskenään, eivätkä ne saa käyttöönsä toistensa tietoja. Maataloudesta, metsätaloudesta ja kalastuksesta vastaavalla ministeriöllä ei myöskään ole pääsyä rekistereihin. Rekisteröintimenettelyn vähäinen valvonta Saint Vincent ja Grenadiinien viranomaisten toimesta sekä asiaankuuluvien vaatimusten, kuten lippuvaltiotoimintaa koskevien FAO:n suuntaviivojen 14 kohdassa vahvistettujen vaatimusten, puuttuminen johtavat siihen, etteivät viranomaiset voi taata Saint Vincent ja Grenadiinien lipun alla purjehtivilla aluksilla olevan todellista yhteyttä kyseiseen maahan. Tällaisen todellisen yhteyden puuttuminen valtion ja sen rekisteriin merkittyjen alusten väliltä on vastoin YK:n merioikeusyleissopimuksen 91 artiklassa vahvistettuja alusten kansallisuutta koskevia edellytyksiä. Tämän päätelmän vahvistaa myös kansainvälinen kuljetustyöläisten liitto (ITF), joka pitää Saint Vincent ja Grenadiineja mukavuuslippuvaltiona (9).
            
         
               (40)
            
            
               Tässä jaksossa selostettu tilanne huomioon ottaen voidaan kaikkien komission keräämien tosiseikkojen ja kaikkien kyseisen maan antamien ilmoitusten perusteella todeta LIS-asetuksen 31 artiklan 3 ja 6 kohdan nojalla, että Saint Vincent ja Grenadiinit on laiminlyönyt sille kansainvälisen oikeuden mukaan kuuluvat kansainvälisiä sääntöjä, määräyksiä ja säilyttämis- ja hoitotoimenpiteitä koskevat velvoitteet.
            
         3.4   Kehitysmaiden erityisrajoitteet
   
   
               (41)
            
            
               Muistutetaan mieliin, että YK:n inhimillisen kehityksen indeksin (10) mukaan Saint Vincent ja Grenadiinejä pidetään korkean inhimillisen kehityksen maana (187 maan joukossa sijalla 91). Lisäksi on syytä muistaa, että asetuksen (EY) N:o 1905/2006 mukaisesti Saint Vincent ja Grenadiinit luokitellaan ylemmän keskitulotason maiden ja alueiden luokkaan.
            
         
               (42)
            
            
               Kyseisen luokituksen perusteella Saint Vincent ja Grenadiineja ei voida pitää maana, jolla on suoraan sen kehitystasosta johtuvia erityisrajoitteita. Ei voitu todeta kiistatonta näyttöä siitä, että Saint Vincent ja Grenadiinien laiminlyönti sille kansainvälisen oikeuden mukaan kuuluvien velvollisuuksien täyttämisessä johtuisi maan alhaisesta kehitystasosta. Ei ole myöskään konkreettista näyttöä siitä, että kalastustoiminnan seurannan, valvonnan ja tarkkailun osalta paljastuneet puutteet johtuisivat valmiuksien ja infrastruktuurin puutteista. Tältä osin todetaan, etteivät Saint Vincent ja Grenadiinien viranomaiset ole kumonneet kehityksen rajoitteista esitettyjä väitteitä.
            
         
               (43)
            
            
               Tässä jaksossa selostettu tilanne huomioon ottaen voidaan kaikkien komission keräämien tosiseikkojen ja kaikkien kyseisen maan antamien ilmoitusten perusteella todeta LIS-asetuksen 31 artiklan 7 kohdan nojalla, ettei Saint Vincent ja Grenadiinien kalastusalan kehityksen tilaa ja suorituskykyä heikennä maan kehitystaso.
            
         4.   MAHDOLLISTA YHTEISTYÖHÖN OSALLISTUMATTOMAKSI KOLMANNEKSI MAAKSI TOTEAMISTA KOSKEVAT PÄÄTELMÄT
   
   
               (44)
            
            
               Ottaen huomioon päätelmät sen suhteen, että Saint Vincent ja Grenadiinit on laiminlyönyt sille lippu-, satama-, ranta- tai markkinavaltiona kansainvälisen oikeuden mukaan kuuluvat velvollisuudet toimia LIS-kalastuksen ehkäisemiseksi, estämiseksi ja poistamiseksi, maalle olisi LIS-asetuksen 32 artiklan mukaisesti ilmoitettava mahdollisuudesta, että komissio toteaa sen yhteistyöhön osallistumattomaksi kolmanneksi maaksi LIS-kalastuksen torjunnassa.
            
         
               (45)
            
            
               LIS-asetuksen 32 artiklan 1 kohdan mukaisesti komission olisi ilmoitettava Saint Vincent ja Grenadiineille mahdollisuudesta, että se todetaan yhteistyöhön osallistumattomaksi kolmanneksi maaksi. Komission olisi myös toteutettava Saint Vincent ja Grenadiineihin nähden kaikki LIS-asetuksen 32 artiklassa säädetyt toimenpiteet. Moitteettoman hallinnon varmistamiseksi olisi vahvistettava määräaika, jonka kuluessa kyseinen maa voi antaa ilmoitukseen kirjallisen vastauksen ja korjata tilanteen.
            
         
               (46)
            
            
               Saint Vincent ja Grenadiineille osoitettu ilmoitus mahdollisuudesta, että se todetaan maaksi, jonka komissio katsoo yhteistyöhön osallistumattomaksi tämän päätöksen mukaisesti, ei estä komissiota tai neuvostoa toteuttamasta myöhemmin toimia yhteistyöhön osallistumattomien maiden toteamiseksi ja niitä koskevan luettelon laatimiseksi eikä automaattisesti johda tällaisiin toimiin,
            
         ON PÄÄTTÄNYT SEURAAVAA:
   Ainoa artikla
   Ilmoitetaan Saint Vincent ja Grenadiineille mahdollisuudesta, että komissio toteaa sen laittoman, ilmoittamattoman ja sääntelemättömän kalastuksen torjuntaa koskevaan yhteistyöhön osallistumattomaksi kolmanneksi maaksi.
   
      Tehty Brysselissä 12 päivänä joulukuuta 2014.
      
         
            Komission puolesta
         
         Karmenu VELLA
         
            Komission jäsen
         
      
   
   
      (1)  EUVL L 286, 29.10.2008, s. 1.
   
      (2)  Tietojen lähde: http://hdr.undp.org/en/statistics
   
      (3)  Euroopan parlamentin ja neuvoston asetus (EY) N:o 1905/2006, annettu 18 päivänä joulukuuta 2006, kehitysyhteistyön rahoitusvälineen perustamisesta (EUVL L 378, 27.12.2006, s. 41).
   
      (4)  DAC:n luettelo julkisen kehitysavun saajista (http://www.oecd.org/dac/stats/daclistofodarecipients.htm).
   
      (5)  ICCAT:n kirje, 18 päivänä tammikuuta 2011, ICCAT:n kiertokirje nro 168.
   
      (6)  ICCAT:n kirje, 21 päivänä helmikuuta 2012, ICCAT:n kiertokirje nro 639.
   
      (7)  ICCAT:n kirje, 11 päivänä helmikuuta 2013, ICCAT:n kiertokirje nro 612.
   
      (8)  ICCAT, COC-raportit, marraskuu 2012 ja 2013; ICCAT COC 2012-11 ja ICCAT COC 2013-18.
   
      (9)  http://www.itfglobal.org/flags-convenience/flags-convenien-183.cfm
   
      (10)  Tietojen lähde: http://hdr.undp.org/en/statistics